Tækifærum væri kastað á glæ með því að afneita þeim kostum sem geta falist í fjölbreyttu rekstrarfyrirkomulagi í heilbrigðiskerfinu, þar með talið auknum einkarekstri. Þetta segir fjármálaráðherra. Hann var gestur í viðtalsþætti Drífu Snædal, forseta ASÍ, í morgun en Drífa ræðir þessa dagana við formenn allra flokka.
Heilbrigðismál voru fyrirferðarmikil í samtali Bjarna og Drífu.
Í viðtalinu lýsti Drífa efasemdum um framtíðarsýn Sjálfstæðisflokksins í málaflokknum og viðraði áhyggjur af því að eftir því sem læknar færðu sig yfir í arðbæran einkarekstur, sem niðurgreiddur er með opinberu fé, kæmi það niður á opinberri þjónustu. Þá vísaði hún í umfjöllun Kveiks frá í síðasta mánuði þar sem fram kom að einstaka sérfræðilæknar í einkarekstri hefðu þegið hundruð þúsunda í greiðslur frá Sjúkratryggingum á degi hverjum.
Bjarni sagði aftur á móti á að ýmis heilbrigðisþjónusta væri nú þegar í höndum einkaaðila, svo sem sjúkraþjálfun, tannlækningar og sérfræðilækningar og hefði tekist vel til innan þess stakks sem hið opinbera sníður.
Bjarni sagði að horfast þyrfti í augu við að ríkið, sem þjónustuveitandi, skilaði ekki alltaf mestri framlegð og nýtti peningana best. Stöðugt þyrfti að leita leiða til að bæta þjónustuna og hagræða í rekstri.
Það er orðið eins og sjálfstætt baráttumál
að gera betur fyrir sama fé eða jafnvel minna
Fjármálaráðherra segir að tækifærum væri kastað á glæ með því að afneita þeim kostum sem geta falist í fjölbreyttu rekstrarfyrirkomulagi í heilbrigðiskerfinu, þar með talið auknum einkarekstri. 